"Интертат" журналистлары Болгарга сәяхәт кылды (ФОТО)

	Intertat.ru редакциясе коллективы борынгы Болгар шәһәрчегенә сәфәр кылды. Моннан берничә гасыр элек бабаларыбыз данлыклы дәүләтчелеген корган Идел ярлары яшеллеккә төренгән, урман буйлары хуш исле энҗе чәчәкләргә күмелгән, мәчет манараларында ярым айлар кояш нурларында балкыган май аенда Болгар аеруча матур икән...	 Intertat.ru газетасында Болгар архитектур-тарихи музей-тыюлыгы турында язмалар, вакыйгалардан фоторепортажлар даими дөнья күреп килә. Соңгы елларда Татарстанның Дәүләт киңәшчесе Минтимер Шәймиев рәислегендәге республиканың “Яңарыш” тарихи һәм мәдәни һәйкәлләрен торгызу фонды тарафыннан биредәге хәрабәләрне саклау, Болгар җирлеген төзекләндерү өчен бик күп эшләр башкарылуы мәгълүм.

Кызганычка, Болгар дәүләтчелеге чорыннан безнең көннәргә нибары җиде бина килеп җиткән. Хәзер монда археологлар эшли, аларның тырышлыгы белән тагын берничә бинаның нигезләре ачыкланган. Дөньяда иң зур басма Коръән китабы сакланган “Истәлек билгесе” бинасы, Елга порты, Икмәк музее, Ак мәчет – шушы елларда гына Болгар тыюлыгы территориясе чигендә төзелгән шулай ук игътибарны җәлеп итәрлек биналар.

Ел саен Болгар шәһәрчегенә Татарстан, Россиядән, гомумән, дөньяның төрле илләреннән дистәләгән мең кеше аяк баса. Илназ Фазуллин җитәкчелегендәге Intertat.ru коллективы да бу юлы, гадәттәгечә, редакция эше белән түгел, ә Болгар ягының гүзәллегенә сокланып, яңа иҗади көчләр туплап кайтырга барды!  1  2  3  4  5  6  7  8  9  10  11  12  13  14  15  16  17  18  19  20  21  22 

Интертат.ру

	№   | 25.05.2015	


